უნივერსიტეტის ღონისძიებების პორტალი

კარიერული განვითარების პროექტის Level Up მეხუთე ლექცია „საკუთარი თავის წარმოჩენა და პროფესიული თვითანალიზი“
2025-11-11 16:00 - 17:00 (Asia/Dubai)
11 ნოემბერს, 16:00 საათზე, ილიას სახელმწიფო უნივერსიტეტის T102 დარბაზში გაიმართება კარიერული განვითარების პროექტის Level Up მეხუთე (დასკვნითი) ლექცია.
შეხვედრის თემებია:
საკუთარი თავის წარმოჩენა და პროფესიული თვითანალიზი.
ლექციის მიზანია სტუდენტებს დაეხმაროს პროფესიული უნარებისა და ძლიერი მხარეების უკეთ გააზრებაში.
მომხსენებლები ისაუბრებენ, როგორ შეიძლება საკუთარი თავის შეფასებისა და თვითანალიზის უნარების განვითარება თანამედროვე შრომით ბაზარზე წარმატებისთვის და რა მნიშვნელობა აქვს ეფექტურ კომუნიკაციას კარიერული წინსვლისთვის.
ლექციას წაიკითხავენ საქართველოს ბანკის HR სპეციალისტები მედეა მუქერია და მარიამ მიქავა.
სამუშაო ენა: ქართული
დრო: 11 ნოემბერი, 16:00 საათი
ადგილმდებარეობა: ილიას სახელმწიფო უნივერსიტეტის T102 დარბაზი, ქ. ჩოლოყაშვილის გამზ. N3/5
დასწრება თავისუფალია.
2025

კონფერენცია „უმაღლესი განათლების ცვალებადი პოლიტიკა: უმაღლესი განათლებისა და კვლევის მომავალი საქართველოში“
2025-11-14 13:00 - 14:00
14 ნოემბერს, 13:00 საათზე, ილიას სახელმწიფო უნივერსიტეტის T102 დარბაზში ილიას სახელმწიფო უნივერსიტეტის განათლების კვლევების ცენტრის ორგანიზებით გაიმართება პროექტის „HERI – უმაღლესი განათლება, კვლევა და ინოვაცია“ შემაჯამებელი კონფერენცია „უმაღლესი განათლების ცვალებადი პოლიტიკა: უმაღლესი განათლებისა და კვლევის მომავალი საქართველოში“.
ღონისძიების მიზანია დამსწრე საზოგადოებისთვის პროექტის შედეგების წარდგენა და, დაანონსებული რეფორმის კონტექსტში, საქართველოში უმაღლესი განათლებისა და კვლევის მომავლზე მსჯელობა.
პროექტი დააფინანსა საქართველოს განათლების, მეცნიერებისა და ახალგაზრდობის სამინისტრომ „ინოვაციის, ინკლუზიურობის და ხარისხის პროექტი – საქართველო I2Q (IBRD)-ის“ ფარგლებში მსოფლიო ბანკის მხარდაჭერით.
სამუშაო ენა: ქართული
დრო: 14 ნოემბერი, 13:00 საათი
ადგილმდებარეობა: ილიას სახელმწიფო უნივერსიტეტის T102 დარბაზი, ქ. ჩოლოყაშვილის გამზ. N3/5
დასწრება თავისუფალია.
2025

ილია ჭავჭავაძისადმი მიძღვნილი საიუბილეო პროგრამა – გასვლითი შეხვედრა ყვარელში და ღია ლექცია
2025-11-19 08:00 - 17:00
22 ნოემბერს ილიასადმი მიძღვნილი საიუბილეო პროგრამის ფარგლებში სტუდენტებისთვის გაიმართება გასვლითი შეხვედრა ყვარელში, ილია ჭავჭავაძის სახლ-მუზეუმში.
ღია ლექციას „ილია და ევროპა“ წაიკითხავენ: გიგა ზედანია, ილიას სახელმწიფო უნივერსიტეტის პროფესორი, უმაღლესი კვლევების ცენტრის ხელმძღვანელი; სანდრო გუდიაშვილი, ილიას სახელმწიფო უნივერსიტეტის ფილოსოფიის პროგრამის სტუდენტი.
დასასრულს სტუმრებისთვის გაიმართება ილია ჭავჭავაძის სახლ-მუზეუმის ტური.
მონაწილეობის მსურველებს შეუძლიათ რეგისტრაცია ბმულზე: https://bit.ly/3LKe6WS
ღონისძიებაში მონაწილეობა შეუძლია პირველ 100 დარეგისტრირებულ სტუდენტს.
რეგისტრაციის ბოლო ვადა: 20 ნოემბრის 12:00 საათამდე
მონაწილეობა უფასოა. სტუდენტები უზრუნველყოფილი იქნებიან ტრანსპორტითა და კვებით.
დეტალურ ინფორმაციას შეხვედრის შესახებ მიიღებენ დარეგისტრირებული სტუდენტები.
დრო: 22 ნოემბერი შაბათი, 10:00 (თბილისიდან გასვლის დრო)
ადგილმდებარეობა: ილია ჭავჭავაძის სახლ-მუზეუმი (ყვარელი)

საერთაშორისო კონფერენცია „შავი ზღვა როგორც ლიტერატურული და კულტურული სივრცე (3): ნანგრევები (ანტიკური და თანამედროვე) და მობილობა“
2025-11-21 08:00 - 2025-11-22 17:00
20-21 ნოემბერს რუმინეთის ქალაქ კონსტანცაში, ოვიდიუსის უნივერსიტეტში გაიმართება საერთაშორისო სამეცნიერო კონფერენცია „შავი ზღვა როგორც ლიტერატურული და კულტურული სივრცე (3): ნანგრევები (ანტიკური და თანამედროვე) და მობილობა“.
კონფერენცია შავი ზღვის ლიტერატურისა და კულტურის მკვლევართა შორის მრავალწლიანი თანამშრომლობის ქსელის მორიგი ღონისძიებაა.
კონფერენციის თანაორგანიზატორია ილიას სახელმწიფო უნივერსიტეტის შედარებითი ლიტერატურის ინსტიტუტი.
პირველი საერთაშორისო კონფერენცია „შავი ზღვა როგორც ლიტერატურული და კულტურული სივრცე“ 2018 წლის ნოემბერში ილიას სახელმწიფო უნივერსიტეტში გაიმართა კვლევითი ცენტრის „რომანული ურთიერთგაგება, ინტერკულტურული დიალოგი“ და შედარებითი ლიტერატურის ინსტიტუტის ორგანიზებით.
კონფერენციაზე ილიას სახელმწიფო უნივერსიტეტს წარმოადგენენ უნივერსიტეტის ლიტერატურის, რომანისტიკის, ეთნოლოგიის მიმართულების პროფესორ-მასწავლებლები: მზაღო დოხტურიშვილი, ბელა წიფურია (კონფერენციის სამეცნიერო კომიტეტის წევრები), ნინო აბაკელია, ცირა კილანავა, სალომე ლაფაჩიშვილი.
მათი მოხსენებები ეხება ქართული ლიტერატურული გამოცდილების მიმართებას შავი ზღვის ლიტერატურულ-კულტურულ სივრცესთან.
იხ. პროგრამა.

უზნაძის ქუჩის არქიტექტურული მემკვიდრეობა – შუალედური კვლევის შედეგები – საჯარო ლექციები
2025-11-21 16:00 - 17:00
21 ნოემბერს, 16:00 საათზე, ილიას სახელმწიფო უნივერსიტეტის G106 დარბაზში შოთა რუსთაველის ეროვნული სამეცნიერო ფონდის მხარდაჭერით მიმდინარე პროექტის „ქ. თბილისის უზნაძის ქუჩის არქიტექტურული მემკვიდრეობის ინტერდისციპლინარული კვლევა და დოკუმენტირება“ [FR-23-6740] ფარგლებში გაიმართება საჯარო ლექციები.
პროექტის მონაწილეები კვლევის შუალედური შედეგების შესახებ წაიკითხავენ მოხსენებებს:
„ფოტოგრამეტრიის მეთოდის გამოყენება დიმიტრი უზნაძის ქუჩის არქიტექტურული მემკვიდრეობის დოკუმენტირებისთვის“
მომხსენებელი გიორგი ფარცხალაძე
„XIX ს-ის II ნახევრის თბილისის მარცხენა სანაპიროს განაშენიანების ისტორიისთვის (დ. უზნაძის ქუჩის მაგალითზე)“
მომხსენებელი თათია ღვინერია
„იმპერიული ნარატივები და მათი ტრანსფორმაცია ურბანულ მეხსიერებაში (დ. უზნაძის ქუჩის მონუმენტური ქანდაკებების მაგალითზე)“
მომხსენებელი ეკა კიკნაძე
„არქიტექტურა და იდეოლოგია: დ. უზნაძის ქუჩის 1930-1950-იანი წლების მემკვიდრეობა“
მომხსენებელი დავით ნიორაძე
„დიმიტრი უზნაძის ქუჩის საზოგადოებრივი შენობების არქიტექტურა“
მომხსენებელი თამთა შონვაძე
„დ. უზნაძის ქუჩის ისტორიული შენობების კედლის მხატვრობისა და დეკორატიული ელემენტების კვლევა-დოკუმენტირებების შედეგები“
მომხსენებლები: გვანცა ფოცხიშვილი, ნუცა პაპიაშვილი
სამუშაო ენა: ქართული
დრო: 21 ნოემბერი, 16:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1
დასწრება თავისუფალია.
2025

WordPress თბილისი Meetup – ღია კოდის მომავალი საქართველოში
2025-11-22 15:00 - 16:00
22 ნოემბერს, 15:00 საათზე, ილიაუნის წიგნის სახლში „ლიგამუსი“ პირველად გაიმართება WordPress თბილისი Meetup, რომელიც მიზნად ისახავს WordPress-ის, ღია კოდის კულტურის, ციფრული განათლებისა და ტექნოლოგიური ინოვაციების განვითარებას საქართველოში.
ღონისძიება გააერთიანებს დეველოპერებს, დიზაინერებს, სტუდენტებსა და სააგენტოების წარმომადგენლებს – ადამიანებს, რომლებიც ყოველდღიურად ქმნიან ქვეყნის ციფრულ გარემოს.
WordPress თბილისი Meetup არის ღია, ინკლუზიური პლატფორმა, რომლის მონაწილეები ერთმანეთს უზიარებენ გამოცდილებას და იძენენ ცოდნას. მისი მთავარი ამოცანაა ციფრული უნარების გაძლიერება, თანამედროვე ვებტექნოლოგიების პოპულარიზაცია და WordPress-ის გლობალურ ეკოსისტემაში საქართველოს ადგილის განმტკიცება.
ღონისძიება ტარდება საერთაშორისო WordPress Foundation-ის სტანდარტებით, რაც გულისხმობს მონაწილეებისთვის უსაფრთხო, მეგობრული და ინკლუზიური გარემოს უზრუნველყოფას.
ღონისძიებაზე დასწრება თავისუფალია.
გთხოვთ, მონაწილეობისთვის გაიარეთ რეგისტრაცია: https://shorturl.at/arTuW
მონაწილეობით ან პარტნიორობით დაინტერესებულ პირებს შეუძლიათ ორგანიზატორებს დაუკავშირდნენ მისამართზე: wptbilisimeetup@gmail.com
სამუშაო ენა: ქართული
დრო: 22 ნოემბერი, 15:00 საათი
ადგილმდებარეობა: წიგნის სახლი „ლიგამუსი”, ი. ჭავჭავაძის გამზ. N32

საერთაშორისო კონფერენცია „საქართველოს ეკონომიკური პოტენციალი და კორეა-საქართველოს ეკონომიკური თანამშრომლობა“
2025-11-25 10:30 - 12:00
25 ნოემბერს ილიას სახელმწიფო უნივერსიტეტის G106 დარბაზში საქართველოში კორეის რესპუბლიკის საელჩოს და ილიას სახელმწიფო უნივერსიტეტის ორგანიზებით გაიმართება საერთაშორისო კონფერენცია „საქართველოს ეკონომიკური პოტენციალი და კორეა-საქართველოს ეკონომიკური თანამშრომლობა“.
კონფერენციის მიზანია საქართველოს ეკონომიკური პოტენციალის შესწავლა და კორეასა და საქართველოს შორის სამრეწველო თანამშრომლობის პერსპექტიული სფეროების იდენტიფიცირება.
ღონისძიება აერთიანებს აკადემიურ წრეებს, სტუდენტებსა და ბიზნესის წარმომადგენლებს. მონაწილეები განიხილავენ ორმხრივი ეკონომიკური ურთიერთობების განვითარების სტრატეგიებსა და თანამშრომლობის შესაძლებლობებს.
დღის წესრიგი იხილეთ თანდართულ ბმულში.
დრო: 25 ნოემბერი, 10:30-12:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1
2025

სისხლის დონაციის დღე ილიაუნიში
2025-11-25 11:00 - 15:00
25 ნოემბერს ილიას სახელმწიფო უნივერსიტეტის სტუდენტურ საქმეთა დეპარტამენტის ორგანიზებით ილიაუნის A და T კორპუსებში გაიმართება სისხლის უანგარო დონაციის დღე.
აქციის ფარგლებში ორგანიზაციების „ნატალია კვანტალიანის სისხლის ცენტრალური ბანკი“ და „სიცოცხლე“ პროფესიონალი, გამოცდილი ექიმებით დაკომპლექტებული მობილური გუნდები მსურველებს შესთავაზებენ, უანგაროდ გაიღონ სისხლი და ამით გამოხატონ თანადგომა იმ ადამიანთა მიმართ, რომელთაც დახმარება სჭირდებათ.
სისხლის დონორი შეიძლება გახდეთ ნებისმიერი ადამიანი 18-დან 65 წლამდე, თუ:

თქვენი წონა 50 კგ და მეტია;
არ გაქვთ გადატანილი ვირუსული ჰეპატიტები – B და C;
სიფილისი, ტუბერკულოზი;
არ ხართ ინფიცირებული აივინფექციით;
არ გაქვთ სისხლის ან ონკოლოგიური დაავადებები;
არ ხართ ნარკოტიკების მომხმარებელი;
არ გქონიათ გადატანილი ქირურგიული ოპერაცია, არ გაგიკეთებიათ ტეტანუსისა და ცოფის საწინააღმდეგო აცრა ბოლო 1 წლის განმავლობაში;
არ გაგიკეთებიათ ტატუ ბოლო 6 თვის განმავლობაში;
არ გქონიათ სხვის სისხლთან კონტაქტი;
ბოლო 6 თვის მანძილზე არ ყოფილხართ ორსულად;
დონაციის დღეს დონორი უნდა იყოს პრაქტიკულად ჯანმრთელი – არ უნდა ჰქონდეს სიცხე, სურდო, კატარი, სხვა გრიპოზული მოვლენები.

მათ, ვინც მონაწილეობას მიიღებს საქველმოქმედო აქციაში, უფასოდ მიეწოდებათ შემდეგი კვლევის შედეგები:

ჯგუფი, რეზუსი, ფენოტიპი
B და C ჰეპატიტი, სიფილისი, ციტომეგალო და შიდსის ვირუსი

ადამიანმა, ვინც დონორობას აპირებს, უნდა იცოდეს შემდეგი:

სისხლის დონაცია იოლი, უსაფრთხო და უმტკივნეულო პროცესია;
სისხლის დონაციისას იხმარება მხოლოდ ერთჯერადი მასალა და დონორი დაცულია ინფიცირებისაგან;
სისხლის დონორობა აბსოლუტურად უსაფრთხოა ჯანმრთელობისათვის;
სისხლის ჩაბარება რეკომენდებულია დღის პირველ ნახევარში;
სისხლის ჩაბარების დღეს უმჯობესია, დილით მსუბუქად წაიხემსოთ და დალიოთ ტკბილი ჩაი. თავი უნდა შეიკავოთ თამბაქოსა და ანალგეტიკების მიღებისაგან;
სისხლის ხელმეორედ ჩაბარება შეიძლება 2 თვის შემდეგ;
თან იქონიოს პირადობის მოწმობის დამადასტურებელი საბუთი.

დრო: 25 ნოემბერი, 11:00-16:00 საათი
ადგილმდებარეობა:

ილიაუნის A კორპუსის სტუდენტური სივრცე, ი. ჭავჭავაძის გამზ. N32 (ნატალია კვანტალიანის სახელობის ცენტრალური ბანკი)
ილიაუნის T კორპუსის სტუდენტური სივრცე, ქ. ჩოლოყაშვილის გამზ. N3/5 (სისხლის ბანკი „სიცოცხლე“)

2025

პროფესორ ფრიც ჰაინრიხის საჯარო ლექცია „რელიგიური ქვები – რელიგიის მატერიალური რეპრეზენტაცია ყოველდღიურობაში“
2025-11-26 19:00 - 20:00
26 ნოემბერს, 19:00 საათზე, ილიაუნის შეხვედრების ოთახში F303, რელიგიის კვლევების სამაგისტრო პროგრამის ორგანიზებით გიოტინგენის უნივერსიტეტის პროფესორი ფრიც ჰაინრიხი წაიკითხავს საჯარო ლექციას „რელიგიური ქვები – რელიგიის მატერიალური რეპრეზენტაცია ყოველდღიურობაში“.
მომხსენებელი ისაუბრებს რელიგიური ქვების მნიშვნელობაზე ყოველდღიურობასა და რელიგიათა ისტორიაში.
მუსიკალურმა როკ-ჯგუფმა The Rolling Stones და ბობ დილანმა თავისი სიმღერით “Like a Rolling Stone” „მატერიალური რელიგიისა“ და „რელიგიის ესთეტიკის“ პერსპექტივების დაკავშირებას ჩაუყარეს საფუძველი. სხვადასხვა ზომის, ფორმისა და ღირებულების ქვები მნიშვნელოვან როლს ასრულებენ მსოფლიო რელიგიებში.
სამუშაო ენა: ინგლისური
დრო: 26 ნოემბერი, 19:00 საათი
ადგილი: ილიას სახელმწიფო უნივერსიტეტის F303 შეხვედრების ოთახი, ქ. ჩოლოყაშვილის გამზ. N3/5
დასწრება თავისუფალია.

საერთაშორისო ვორკშოპი „ებრაული თემა ქართულ და ევროპულ ლიტერატურაში“
2025-11-28 16:00 - 17:00
28 ნოემბერს, 16:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის შედარებითი ლიტერატურის ინსტიტუტი ბრიუსელის თავისუფალ უნივერსიტეტთან თანამშრომლობით გამართავს საერთაშორისო ვორკშოპს „ებრაული თემა ქართულ და ევროპულ ლიტერატურაში“.
ვორკშოპის მიზანია ქართულსა და ევროპულ ლიტერატურაში 1850 წლიდან დღემდე ებრაული თემის რეპრეზენტაციის საკითხებზე მსჯელობა.
​​ტრანსნაციონალურ და ინტერმედიალურ პერსპექტივებზე დაყრდნობით განხილული იქნება მხატვრული, ლიტერატურული, კინოხელოვნებისა და მუსიკალური მაგალითები მე-19 საუკუნეში წარმოქმნილი პოლიტიკურ-რასისტული ანტისემიტიზმის კონტექსტში. განიხილება დრეიფუსის საქმე და მასზე გამოხმაურება დასავლეთ, აღმოსავლეთ და ცენტრალურ ევროპაში, ფაშისტური რეჟიმებისა და ნაციზმის აღმოცენება, ჰოლოკოსტის შედეგად გამოწვეული რღვევა, ასევე საბჭოთა სტალინური რეჟიმის სახელმწიფო ანტისემიტიზმი.
ერთ-ერთ მთავარ საკითხად განიხილება, თუ ლიტერატურა გამოხატვის მრავალმხრივი ფორმებით როგორ ეხმაურება ებრაულობის რეპრეზენტაციას სხვადასხვა ნაციონალურ და სოციალურ კონტექსტში, რაც სვამს საკითხს მწერლობისა და, ზოგადად, წერის შესაძლებლობისა, უპასუხოს ანტისემიტიზმის აღზევებას ისტორიის სხვადასხვა ეტაპზე, მათ შორის ჩვენს თანამედროვე სამყაროში.
ვორკშოპი მიზნად ისახავს დღემდე ნაკლებად განხილული საკითხების ხელახლა გააზრებას, მაგალითად „პატარა“/„პერიფერიული“ ლიტერატურების და/ან მივიწყებული/უცნობი ავტორების პერსპექტივა.
საკვლევი თემები:

ებრაული თემა ლიტერატურის ისტორიაში: ნაციონალური და ტრანსნაციონალური კონტექსტების მიმოხილვა;
ადამიანის სხეული მარგინალიზებულ სივრცეში;
განდევნის/გარიყვის სივრცეები;
ებრაულობის რეპრეზენტაცია ინტერმედიალური პერსპექტივით;
საერთო სივრცეებში კოჰაბიტაცია;
მარგინალიზაციის და გარიყვის ალტერნატიული ფორმების განხილვა (მაგ. რასისტული, სოციალური, გენდერზე დამყარებული) და მათი ლიტერატურული თუ მხატვრული გამოვლინება.

განაცხადის წარდგენის ვადა: ვორკშოპში მონაწილეობის მსურველებმა განაცხადი უნდა წარმოადგინონ 20 ნოემბრამდე. განაცხადი უნდა შეიცავდეს მოხსენების სათაურს, აბსტრაქტს (250 სიტყვა) და მოკლე ბიოგრაფიას (250 სიტყვა) და წარმოდგენილი უნდა იყოს ორ ენაზე (ინგლისურ ან ფრანგულ და ქართულ ენებზე) ელექტრონულ მისამართებზე: tina_mamatsashvili@iliauni.edu.ge; bela_tsipuria@iliauni.edu.ge
საორგანიზაციო კომიტეტი:
ათინათი მამაცაშვილი, ბელა წიფურია (ილიას სახელმწიფო უნივერსიტეტი) არვი ზეპი (ბრიუსელის თავისუფალი უნივერსიტეტის ლიტერატურული და ინტერმედიალური კვლევების ცენტრი)
სამეცნიერო კომიტეტი:
მზაღო დოხტურიშვილი, ათინათ მამაცაშვილი, ნინო ფირცხალავა, ბელა წიფურია (ილიას სახელმწიფო უნივერსიტეტი)
არვი ზეპი (ბრიუსელის თავისუფალი უნივერსიტეტის ლიტერატურული და ინტერმედიალური კვლევების ცენტრი)
ფორმატი: ჰიბრიდული
სამუშაო ენები: ქართული, ინგლისური
დრო: 28 ნოემბერი, 16:00 საათი
ადგილმდებარეობა: წიგნის სახლი „ლიგამუსი“, ი.ჭავჭავაძის გამზ. N32
დასწრება თავისუფალია.
2025

დოქტორ რონ ჰარისონის საჯარო ლექცია „მწერები ურბანულ გარემოში“
2025-12-02 15:30 - 17:00
2 დეკემბერს, 15:30 საათზე, ილიას სახელმწიფო უნივერსიტეტის G106 დარბაზში ილიას სახელმწიფო უნივერსიტეტსა და კომპანია „ორკინი საქართველოს“ შორის გაფორმებული მემორანდუმის ფარგლებში დოქტორი რონ ჰარისონი, სერტიფიცირებული ენტომოლოგი, „ორკინის“ საერთაშორისო მიმართულების ტექნიკური მხარდაჭერის დირექტორი, წაიკითხავს ლექციას „მწერები ურბანულ გარემოში“.
რონ ჰარისონს ენტომოლოგიის დოქტორის ხარისხი მიკროორგანიზმების ბიოლოგიური კონტროლის მიმართულებით მიენიჭა ჯორჯიის უნივერსიტეტში. მერსერის უნივერსიტეტის მიწვეული და დამსახურებული პროფესორია. მონაწილეობს ბიოლოგიური კონტროლის კვლევით პროგრამებში ინგლისსა და ფლორიდაში. 1998 წლიდან მუშაობს „ორკინის“ გუნდში. აკადემიური და ინდუსტრიული სფეროს წარმომადგენლებისთვის ატარებს ტრენინგებს მავნებელთა ბიოლოგიის, ქცევებისა და კონტროლის მეთოდების შესახებ.
„ორკინი საქართველოს“ შესახებ
„ორკინი საქართველო“ ამერიკული Orkin LLC-ის ლიცენზირებული ფრენჩაიზი და გლობალური ბრენდის ნაწილია. კომპანია 2016 წლიდან ქვეყნის მასშტაბით უზრუნველყოფს მავნებლების პრევენციისა და კონტროლის მომსახურებას (დერატიზაცია, დეზინსექცია, დეზინფექცია). Orkin-ის საერთაშორისო ქსელი 1901 წლიდან ოპერირებს და დღეს მსოფლიოს 80-მდე ქვეყანაშია წარმოდგენილი.
სამუშაო ენა: ინგლისური
დრო: 2 დეკემბერი, 15:30 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1
დასწრება თავისუფალია.

„ჩემი სოციალისტური სახლი“ – ფილმის ჩვენება და დისკუსია
2025-12-02 18:00 - 19:00
ილიას სახელმწიფო უნივერსიტეტის არქიტექტურისა და ურბანული კვლევების ლაბორატორია (ცენტრი) ახორციელებს პროექტს „საბურთალოს ურბანული ცვლილებები“, რომელიც, ერთი მხრივ, შეისწავლის საბურთალოს ურბანული ტრანსფორმაციის პროცესს მე-19 საუკუნის ბოლოდან 1990-იან წლებამდე, მეორე მხრივ, საბინაო მშენებლობის არქიტექტურულ მახასიათებლებსა და თავისებურებებს.
2 დეკემბერს, 18:00 საათზე, პროექტის ფარგლებში ონლაინ გაიმართება მესამე სემინარი.
პირველ ნაწილში (18:00-19:00) ნაჩვენები იქნება ფილმი „ჩემი სოციალისტური სახლი“ ( იულია სტატიკა და ადრიან ქატუ, 2021), შემდეგ გაიმართება (19:00-19:40) დისკუსია ფილმის ერთ-ერთ ავტორთან, იულია სტატიკასთან.
ფილმი გვიყვება ბუქარესტში, სოციალისტურ საცხოვრებელ ბლოკში მცხოვრები ხუთი ქალის გამოცდილებაზე და მათ მოგონებებს კომუნისტური ეპოქის დროინდელ რუმინეთში. ფილმი იკვლევს ნიკოლაე ჩაუშესკუს რეჟიმის (1965-1989) დროს ინიცირებული ორი მნიშვნელოვანი რეფორმის ისტორიულ მნიშვნელობასა და აქტუალობას. ერთი მიზნად ისახავდა დემოგრაფიულ ზრდას რეპროდუქციის კონტროლით, ხოლო მეორე – უპრეცედენტო მასობრივი საცხოვრებელი კონსტრუქციების ნგრევას. მიუხედავად იმისა, რომ ფილმი გადაღებულია თანამედროვე პოსტსოციალისტურ კონტექსტში, ამ ისტორიულ რეფორმებს განიხილავს ფილმის მონაწილეთა ყოველდღიურობისა და მათი ისტორიების საშუალებით. ამით ავტორი ნათლად აჩვენებს წინააღმდეგობებს, ნიუანსებსა და კომუნიზმის ეპოქაში ცხოვრების გენდერულ ბუნებას, განსაკუთრებით კი არქიტექტურის პრიზმულ როლს სოციალიზმის ფორმირებასა და მის შემდგომ ცხოვრებაში. ფილმის ანონსის ბმული: https://www.youtube.com/watch?v=PZCoJsE98FE
იულია სტატიკა მელონის სტიპენდიატი დემოკრატიისა და ლანდშაფტის მიმართულებით ჰარვარდის უნივერსიტეტის დუმბარტონ ოქსის ინსტიტუტში, ვაშინგტონში და შეფილდის უნივერსიტეტის, არქიტექტურისა და ლანდშაფტის სკოლის ლექტორია (დიდი ბრიტანეთი). დისერტაციის დაცვის შემდეგ კვლევა განაგრძო ბარტლეტის არქიტექტურის სკოლასა (UCL) და კორნელის უნივერსიტეტში (პოსტდოქტორანტის პოზიციაზე).
მისი კვლევის თემაა აღმოსავლეთ ევროპაში სოციალისტური ეპოქის პერიოდში აშენებული გარემოს მემკვიდრეობის, განსაკუთრებით მასობრივი საცხოვრებელი უბნებისა და ამ სივრცეების გენდერული გამოცდილების შესწავლა. სწავლობს შინაურობის, ინფრასტრუქტურისა და ფემინიზებული მიგრაციის გამოცდილებას ცივი ომისა და იმპერიული ისტორიების ფართო კონტექსტში, ასევე მათ გავლენას თანამედროვე პოსტსოციალისტურ პრაქტიკზე. ავტორია წიგნისა Urban Phantasmagorias: Domesticity, Production, and the Politics of Modernity in Communist Bucharest.
დრო: 2 დეკემბერი, 18:00 საათი
ფორმატი: ონლაინ
ზუმის ბმული https://iliauni-edu-ge.zoom.us/j/81858419018?pwd=[REDACTED]

პანელური დისკუსია „წინააღმდეგობის ძალა: გენდერული სამართლიანობა და განათლება“
2025-12-04 19:00 - 20:00
4 დეკემბერს, 19:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის სამართლის სკოლის ადამიანის უფლებათა მიმართულების ორგანიზებით გაიმართება პანელური დისკუსია: „წინააღმდეგობის ძალა: გენდერული სამართლიანობა და განათლება“.
ღონისძიება ეწყობა გენდერული ძალადობის აღმოფხვრის 16-დღიანი გლობალური კამპანიის ფარგლებში, რომელიც ყოველწლიურად 25 ნოემბრიდან 10 დეკემბრამდე მიმდინარეობს და აერთიანებს მსოფლიოს 180-ზე მეტი ქვეყნის აქტივისტებს, სტუდენტებს, აკადემიურ წრეებსა და სამოქალაქო საზოგადოებას მსოფლიოს 180-ზე მეტ ქვეყანაში.
მომხსენებლები განიხილავენ საქართველოს ვალდებულებებს ქალთა მიმართ ძალადობისა და ოჯახში ძალადობის პრევენციისა და აღკვეთის შესახებ ევროპის საბჭოს კონვენციით (სტამბოლის კონვენცია, 2011) და გაეროს კონვენციით ქალთა მიმართ დისკრიმინაციის ყველანაირი ფორმის აღმოფხვრის შესახებ (CEDAW, 1979), იმსჯელებენ ანტიგენდერულ ნარატივებსა და წინააღმდეგობის სტრატეგიებზე, გენდერული სამართლიანობისა და აკადემიური თავისუფლების მხარდასაჭერად.
2025 წელს, როცა გენდერული თანასწორობა პოლიტიკური წინააღმდეგობის ფონზე კიდევ უფრო დიდი საფრთხის ქვეშ დგას, კამპანიის გზავნილი განსაკუთრებით აქტუალურია საქართველოში. გენდერული თანასწორობის წინააღმდეგ მიმართულ დისკურსსა და განათლების სისტემაში დაგეგმილ რეფორმებს შორის კავშირი ნათელია – როცა უნივერსიტეტების ავტონომია ირღვევა, გენდერული თანასწორობაც საფრთხეშია.
მომხსენებლები: თამარ დეკანოსიძე, იურისტი; გოგა ხატიაშვილი, იურისტი; მარი მესხი და თამარ გურჩიანი, ილიას სახელმწიფო უნივერსიტეტის სამართლის სკოლის ასოცირებული პროფესორები
მოდერატორი – ნიკა გურინი, ილიას სახელმწიფო უნივერსიტეტის სამართლის სკოლის სტუდენტი
სამუშაო ენები: ქართული, ინგლისური
დრო: 4 დეკემბერი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

დოქტორანტ დალი კეკელიძის სადისერტაციო ნაშრომის დაცვა
2025-12-05 15:00 - 16:00
5 დეკემბერს, 15:00 საათზე, ილიას სახელმწიფო უნივერსიტეტის G106 დარბაზში საბუნებისმეტყველო მეცნიერებებისა და მედიცინის ფაკულტეტის საზოგადოებრივი ჯანდაცვის ინგლისურენოვანი სადოქტორო პროგრამის დოქტორანტი დალი კეკელიძე დაიცავს სადისერტაციო ნაშრომს „ბავშვებში ტყვიით მოწამვლის რისკფაქტორები და პრევენცია საქართველოში“ (Risk factors and prevention of children’s poisoning with lead in Georgia).
სამეცნიერო ხელმძღვანელი – ილიას სახელმწიფო უნივერსიტეტის პროფესორი იაგორ კალანდაძე
სამუშაო ენა: ინგლისური
დრო: 5 დეკემბერი, 15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1.
დასწრება თავისუფალია.

საჯარო დისკუსია „მდგრადი დიზაინი კლიმატის კრიზისის ეპოქაში – საქართველოს გამოცდილება“
2025-12-05 19:00 - 20:00
5 დეკემბერს, 19:00 საათზე, ილიას სახელმწიფო უნივერსიტეტის არქიტექტურის პროგრამის ორგანიზებით ილიაუნის H105 აუდიტორიაში გაიმართება საჯარო დისკუსია „მდგრადი დიზაინი კლიმატის კრიზისის ეპოქაში – საქართველოს გამოცდილება“.
დღეს კლიმატის ცვლილება სამყაროს ერთ-ერთი დიდი გამოწვევაა. დედამიწაზე სწრაფად მზარდი ტემპერატურის გამო მოსალოდნელია ექსტრემალური ბუნებრივი კატასტროფების (წყალდიდობები, გვალვები, ტყის ხანძრები და ა.შ.) გახშირება და ინტენსივობის ზრდა. ეს მოვლენები საფრთხეს უქმნის ადამიანთა სიცოცხლეს, ჯანმრთელობას, საარსებო რესურსებზე წვდომას, იწვევს მნიშვნელოვან ინფრასტრუქტურულ ზარალს. ქვეყნები და ქალაქები ცდილობენ, შეიმუშაონ მიდგომები და სტრატეგიები კლიმატის ცვლილების ზეგავლენის შერბილების, მათთან ეფექტურად გამკლავებისა და ადაპტაციის მიზნით. ურბანულ დაგეგმარებასა და არქიტექტურას ამ პროცესში მნიშვნელოვანი წვლილის შეტანა შეუძლია. საჯარო დისკუსიაზე გარემოს დაცვის სპეციალისტები კახა ბახტაძე და სალომე დვალი, ასევე ენერგოეფექტურობის ცენტრის წარმომადგენელი ისაუბრებს, რა სურათია საქართველოში და როგორია ურბანულ და არქიტექტურულ სფეროებში დაგროვებული გამოცდილება.

დისკუსია სტუდენტური არქიტექტურული ვორკშოპის „მდგრადი დიზაინი მწვანე სივრცეებისთვის“ საჯარო პროგრამის ნაწილია. ვორკშოპი ილიას სახელმწიფო უნივერსიტეტში 3-7 დეკემბერს გაიმართება. მისი მიზანია ურბანული მწვანე სივრცეების მოწყობისას მდგრადი გადაწყვეტებისა და თანამონაწილეობითი პრაქტიკების შესახებ ცოდნის გაღრმავება.
ღონისძიების მხარდამჭერია ჰაინრიჰ ბიოლის ფონდის თბილისის ოფისი.
სამუშაო ენა: ქართული
დრო: 5 დეკემბერი, 19:00 საათი
მისამართი: ილიას სახელმწიფო უნივერსიტეტის H105 აუდიტორია, ქ. ჩოლოყაშვილის გამზ. N3/5

ლუდგერ კრაბეს საჯარო ლექცია „ურბანული ცვლილებები და მდგრადი საჯარო სივრცეების მნიშვნელობა“
2025-12-05 19:00 - 20:00
3 დეკემბერს, 19:00 საათზე, ილიას სახელმწიფო უნივერსიტეტის არქიტექტურის პროგრამის ორგანიზებით ილიაუნის H105 აუდიტორიაში გაიმართება შვეიცარიელი ლანდშაფტის არქიტექტორის, ლუდგერ კრაბეს საჯარო ლექცია „ურბანული ცვლილებები და მდგრადი საჯარო სივრცეების მნიშვნელობა“.
მომხსენებელი განიხილავს ბაზელში დაარსებული სახელოსნოს, ბრიუმის (BRYUM), პროექტებს და ღია სივრცეებზე დაფუძნებულ ურბანული დაგეგმარების მიდგომებს, რომლებიც ადამიანების ყოველდღიურობასა და გარემოს აუმჯობესებენ.
დისკუსია სტუდენტური არქიტექტურული ვორკშოპის „მდგრადი დიზაინი მწვანე სივრცეებისთვის“ საჯარო პროგრამის ნაწილია. ვორკშოპი ილიას სახელმწიფო უნივერსიტეტში 3-7 დეკემბერს გაიმართება. მისი მიზანია ურბანული მწვანე სივრცეების მოწყობისას მდგრადი გადაწყვეტებისა და თანამონაწილეობითი პრაქტიკების შესახებ ცოდნის გაღრმავება. ღონისძიების მხარდამჭერია ჰაინრიჰ ბიოლის ფონდის თბილისის ოფისი.
მომხსენებლის შესახებ
ლანდშაფტის არქიტექტორი ლუდგერ კრაბე 2015 წლიდან კომპანია ბრიუმის (BRYUM) აღმასრულებელი მენეჯმენტის წევრია. აქვს გერმანიასა და შვეიცარიაში საჯარო და კერძო სექტორში მუშაობის 25-წლიანი გამოცდილება. ასევე არის ჩრდილო-დასავლეთ შვეიცარიის გამოყენებითი მეცნიერებებისა და ხელოვნების უნივერსიტეტის (FHNW University of Applied Sciences and Arts Northwestern Switzerland) მოწვეული ლექტორი. მისი სასწავლო კურსი მოიცავს კლიმატზე მორგებული და გაგრილებაზე ორიენტირებული ურბანული სივრცეების საკითხებს.
სამუშაო ენა: ინგლისური
დრო: 3 დეკემბერი, 19:00 საათი
მისამართი: ილიას სახელმწიფო უნივერსიტეტის H105 აუდიტორია, ქ. ჩოლოყაშვილის გამზ. N3/5
დასწრება თავისუფალია.

საქართველოს ბიოქიმიკოსთა ასოციაციის VII კონფერენცია
2025-12-06 10:00 - 12:00
6 დეკემბერს, 10:00 საათზე, ილიას სახელმწიფო უნივერსიტეტისა და საქართველოს ბიოქიმიკოსთა ასოციაციის ორგანიზებით ილიაუნის S800 აუდიტორიაში გაიმართება საქართველოს ბიოქიმიკოსთა ასოციაციის VII კონფერენცია.
კონფერენციაზე მოხსენებებს წაიკითხავენ ილიას სახელმწიფო უნივერსიტეტის, თბილისის სახელმწიფო უნივერსიტეტის, საქართველოს აგრარული უნივერსიტეტისა და ივანე ბერიტაშვილის ექსპერიმენტული ბიომედიცინის ცენტრის მკვლევრები, ახალგაზრდა მკვლევრების მონაწილეობით გაიმართება საპოსტერო მოხსენებების სესია.
საქართველოს ბიოქიმიკოსთა ასოციაციის (AGB) მიზანია საქართველოში ბიოქიმიისა და მოლეკულური ბიოლოგიის მიმართულებით კვლევების განვითარება. ასოციაციის მისიაა ხელი შეუწყოს ბიოქიმიისა და მოლეკულური ბიოლოგიის პრაქტიკულ გამოყენებას მედიცინაში, სოფლის მეურნეობასა და კვების მრეწველობაში საქართველოს ეკონომიკური პოტენციალის გაზრდის მიზნით.
საქართველოს ბიოქიმიკოსთა ასოციაცია დაარსდა 2002 წელს. 2003 წელს გახდა FEBS-ის ასოცირებული წევრი, ხოლო 2015 წელს – FEBS-ის საზოგადოების სრული წევრი (agb.org.ge).
პროგრამა იხილეთ ბმულზე.
სამუშაო ენა: ქართული
დრო: 6 დეკემბერი, 10:00 საათი
ადგილმდებარეობა: ილიას სახელმწიფო უნივერსიტეტის S800 აუდიტორია, გ. წერეთლის ქ. N3
დასწრება თავისუფალია.

ილიაუნი VS თსუ 2 – ფუტსალის მესამე ლიგის მეექვსე ტურის შეხვედრა
2025-12-06 16:00 - 18:00
6 დეკემბერს, 16:00 საათზე, თბილისის ოლიმპიურ სასახლეში ილიაუნის ფუტსალის გუნდი მესამე ლიგის მეექვსე ტურის შეხვედრაში პრინციპულ მეტოქეს, თსუ 2-ს, დაუპირისპირდება.
ამ ეტაპზე ილიაუნის გუნდი სატურნირო ცხრილში მეორე პოზიციაზეა. მას პირველადგილოსანთან შედარებით ერთი მატჩით ნაკლები აქვს ჩატარებული, სხვაობა მხოლოდ 3 ქულაა.
ჩვენი გუნდი ფორმაშია – ბოლო ოთხ თამაშში სამი მოგება და ერთი წაგება აქვს.
დრო: 6 დეკემბერი, 16:00 საათი
ადგილმდებარეობა: თბილისის ოლიმპიური სასახლე, უნივერსიტეტის ქუჩა N15ა
თამაშზე დასწრება თავისუფალია.

Tbilisi PR Days – თბილისის პიარის დღეები 2025
2025-12-06 16:30 - 18:30
6 დეკემბერს, 16:30 საათზე, ილიას სახელმწიფო უნივერსიტეტის G106 დარბაზში გაიმართება სტრატეგიული საკომუნიკაციო სფეროს საერთაშორისო ყოველწლიური ფორუმი „თბილისის პიარის დღეები 2025“.
ღონისძიების მიზანია საერთაშორისო გამოცდილების გაზიარება, საქართველოს სტრატეგიული კომუნიკაციების სფეროს განვითარება და დაინტერესებული საზოგადოების წამყვანი სპეციალისტების ერთმანეთთან დაკავშირება.
ფორუმზე მსოფლიოს სტრატეგიული კომუნიკაციების სფეროს წამყვანი სპეციალისტები ისაუბრებენ აქტუალურ თემაზე „ხელოვნური ინტელექტი PR-ის პრაქტიკაში“.
სპიკერები:
ლაშა ჭიტაძე, საერთაშორისო AI აკადემია, „ვიდეოკონტენტი AI-ის დახმარებით“
ქეთევან მაღალაშვილი, ალდაგი, „როგორ იმუშავა AI კამპანიამ ბრენდის სასარგებლოდ“
ალექსანდრე ჩომახიძე, ციფრული მედიამარკეტინგის მენეჯერი, „მაფორმირებელი ციფრული მარკეტინგის ახალი ტენდენციები და თამაშის შემცვლელი ცვლილებები“
თორნიკე გურული, ილიას სახელმწიფო უნივერსიტეტის პროფესორი; საზოგადოებასთან ურთიერთობის სამაგისტრო პროგრამის ხელმძღვანელი; ფორუმის თანადამფუძნებელი; „გორგიას“ აღმასრულებელი დირექტორი
ღონისძიების მთავარი მხარდამჭერია ილიას სახელმწიფო უნივერსიტეტი.
სამუშაო ენა: ქართული
დრო: 6 დეკემბერი, 16:30 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1
პროგრამა
დასწრება თავისუფალია.

კარიერული განვითარების პროექტი Level Up – მეორე ნაკადის დამატებითი ლექცია „Fraud – თაღლითობა დასაქმების სფეროში“
2025-12-09 16:00 - 18:00
9 დეკემბერს, 16:00 საათზე, ილიას სახელმწიფო უნივერსიტეტის T102 დარბაზში ილიას სახელმწიფო უნივერსიტეტის კარიერული განვითარების სერვისების მენეჯერი გიორგი ჩანტლაძე წაიკითხავს ლექციას „Fraud – თაღლითობა დასაქმების სფეროში“.
ლექციის მიზანია სტუდენტებს გააცნოს ინფორმაცია დასაქმების პროცესებისა და ონლაინკომუნიკაციის თანმდევი საფრთხეების შესახებ.
მომხსენებელი ისაუბრებს, როგორ შეიძლება ყალბი ვაკანსიების ამოცნობა, რა განსხვავებაა Fraud-სა და Scam-ს შორის, როგორ შეიძლება თაღლითობის გამოვლენა სამუშაო გარემოში და თავის დაცვა მსგავსი შემთხვევებისგან.
სამუშაო ენა: ქართული
დრო: 9 დეკემბერი, 16:00 საათი
ადგილმდებარეობა: ილიას სახელმწიფო უნივერსიტეტის T102 აუდიტორია, ქ. ჩოლოყაშვილის გამზ. N3/5
დასწრება თავისუფალია.

პანელური დისკუსია „სახელმწიფო სერვისები ქალთა მიმართ და ოჯახში ძალადობის მსხვერპლთათვის“
2025-12-09 19:00 - 20:00
9 დეკემბერს, 19:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის სამართლის სკოლის და სახელმწიფო ზრუნვისა და ტრეფიკინგის მსხვერპლთა, დაზარალებულთა დახმარების სააგენტოს ორგანიზებით გაიმართება პანელური დისკუსია „სახელმწიფო სერვისები ქალთა მიმართ და ოჯახში ძალადობის მსხვერპლთათვის“.
ღონისძიება გაიმართება გენდერული ძალადობის აღმოფხვრის 16-დღიანი გლობალური კამპანიის ფარგლებში.
მომხსენებლები განიხილავენ ძალადობის ფორმებსა და მათი გამოვლენის სირთულეებს, სახელმწიფო სერვისების მიღების წინაპირობებს, თავშესაფრებისა და კრიზისული ცენტრების მომსახურებას.
მომხსენებლები: მარი მესხი, ილია სახელმწიფო უნივერსიტეტის სამართლის სკოლის ასოცირებული პროფესორი, ინდირა რობაქიძე, სსიპ „სახელმწიფო ზრუნვისა და ტრეფიკინგის მსხვერპლთა, დაზარალებულთა დახმარების სააგენტოს“ სტრუქტურული ერთეულის, თბილისის ადამიანით ვაჭრობის (ტრეფიკინგის) და ძალადობის მსხვერპლთა მომსახურების დაწესებულების ხელმძღვანელი, გოგა ხატიაშვილი, იურისტი, ილიას სახელმწიფო უნივერსიტეტის სამართლის სკოლის მოწვეული ლექტორი
სამუშაო ენა: ქართული
დრო: 9 დეკემბერი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

ვორკშოპი „იაპონური კალიგრაფია, იაპონური ნეკერჩხლისა და ორიგამის ხელოვნება“
2025-12-10 13:00 - 14:00
10 დეკემბერს, 13:00 საათზე, ილიას სახელმწიფო უნივერსიტეტის G106 აუდიტორიაში ილიაუნის აღმოსავლეთმცოდნეობის ინსტიტუტის იაპონური ცენტრისა და იაპონური კულტურის სტუდენტური კლუბის ორგანიზებით გაიმართება იაპონური კულტურისადმი მიძღვნილი ვორკშოპი „იაპონური კალიგრაფია, იაპონური ნეკერჩხლისა და ორიგამის ხელოვნება“.
ვორკშოპს გაუძღვებიან ილიაუნის ასოცირებული პროფესორი ჯაბა მესხიშვილი და იაპონიის საერთაშორისო თანამშრომლობის სააგენტოსთან თანამშრომლობის ფარგლებში მოწვეული იაპონური ენის ლექტორი ნაცუმი ინოუე.
ვორკშოპის მონაწილეები გაეცნობიან იაპონური ენის ასპექტებსა და ანბანის, კატაკანის წარმოშობის ისტორიას. შეიმეცნებენ იაპონური კალიგრაფიის, შოდოს კულტურას და იაპონური ფუნჯებით დაწერენ საკუთარ სახელებს. შეისწავლიან ორიგამის ხელოვნებას და შექმნიან ქაღალდის ფიგურებს.
სამუშაო ენები: ქართული, იაპონური და ინგლისური
დრო: 10 დეკემბერი, 13:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია, გ. წერეთლის ქ. N1
დასწრება თავისუფალია.

პროფესორ ნორიაკი ნიშიამას საჯარო ლექცია „ადგილობრივი მოსახლეობის მონაწილეობაზე დაფუძნებული კულტურული მემკვიდრეობის დაცვა და ტურიზმის მდგრადი განვითარება“
2025-12-10 16:00 - 17:00
10 დეკემბერს, 16:00 საათზე, ილიას სახელმწიფო უნივერისტეტის E405 აუდიტორიაში ილიაუნისა და იაპონიის საერთაშორისო თანამშრომლობის სააგენტოს (JICA) ორგანიზებით პროფესორი ნორიაკი ნიშიამა წაიკითხავს საჯარო ლექციას „ადგილობრივი მოსახლეობის მონაწილეობაზე დაფუძნებული კულტურული მემკვიდრეობის დაცვა და ტურიზმის მდგრადი განვითარება“.
ლექცია საინტერესო იქნება როგორც ტურიზმის მიმართულების, ისე სხვა პროგრამების სტუდენტებისა და მსმენელისთვის. საერთაშორისო ექსპერტი სტუდენტებს გააცნობს იაპონიის გამოცდილებას, ისაუბრებს, რა მნიშვნელობა აქვს ადგილობრივი საზოგადოების როლს ტურიზმის განვითარებასა და კულტურული მემკვიდრეობის დაცვაში.
მომხსენებლის შესახებ
პროფესორი ნორიაკი ნიშიამა ურბანული დაგეგმვის, ტურიზმის დიზაინისა და კულტურული მემკვიდრეობის მართვის აღიარებული სპეციალისტია იაპონიაში. ინჟინერიის დოქტორის ხარისხი მიენიჭა კიოტოს უნივერსიტეტში. აქვს მრავალწლიანი გამოცდილება საერთაშორისო პროექტებში მონაწილეობის. იაპონიის კულტურის საქმეთა სააგენტოსა და მიწის, ინფრასტრუქტურის, ტრანსპორტისა და ტურიზმის სამინისტროს კომიტეტების წევრი და UNESCO-ის მსოფლიო მემკვიდრეობის ნომინაციის პროექტების მრჩეველია. იგი არის ავტორი რამდენიმე მნიშვნელოვანი კვლევისა DMO-ის განვითარების, მოსახლეობის მონაწილეობაზე დაფუძნებული ტურიზმისა და ლანდშაფტის დაგეგმვის შესახებ.
სამუშაო ენა: ინგლისური (სინქრონული თარგმანი ქართულ ენაზე)
დრო: 10 დეკემბერი, 16:00 საათი
ადგილმდებარეობა: ილიას სახელმწიფო უნივერისტეტის E405 აუდიტორია, ილია ჭავჭავაძის გამზირი N45
დასწრება თავისუფალია.

„გაბედე ხმის ამოღება: „ძალა უძალოთა“
2025-12-10 16:00 - 18:00
10 დეკემბერს, 16:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის სამართლის სკოლის ადამიანის უფლებათა მიმართულების ორგანიზებით ადამიანის უფლებათა საერთაშორისო დღის აღსანიშნავად გაიმართება ღონისძიება „გაბედე ხმის ამოღება: „ძალა უძალოთა“.
ილიაუნის სამართლის სკოლის ადამიანის უფლებათა მიმართულების წარმომადგენლები იწვევენ X-XII კლასების მოსწავლეებს შეხვედრაზე, რომელიც ეძღვნება ვაცლავ ჰაველის ცნობილ ესეის „ძალა უძალოთა“. 1978 წელს, ჩეხოსლოვაკიის კომუნისტური რეჟიმის დროს, დაწერილი ესეი გადმოგვცემს, როგორ შეუძლიათ ჩვეულებრივ, უძალო ადამიანებს წინააღმდეგობა გაუწიონ რეპრესიულ სისტემას სიმართლეში ცხოვრებით.
ჰაველის მთავარი იდეაა, რომ სიმართლე თავად არის წინააღმდეგობის ფორმა – როდესაც პიროვნება უარს ამბობს ტყუილში მონაწილეობაზე, ის ამხელს სისტემის სისუსტეს და გვიჩვენებს ინდივიდის როლს ავტორიტარულ სისტემებში.
ღონისძიება ახალგაზრდებს დაეხმარება, გააანალიზონ:

როგორ უწყობს ხელს დუმილი და კონფორმიზმი უსამართლობის გამყარებას;
რატომ არის სიმართლის თქმა სამოქალაქო პასუხისმგებლობა;
ახალგაზრდების როლი დემოკრატიისა და ადამიანის უფლებების დაცვაში.

ღონისძიების ყველა მონაწილე დასაჩუქრდება ქართულ ენაზე თარგმნილი წიგნით „ძალა უძალოთა“.
მომხსენებლები: პეტრ კუბერნატი, ჩეხეთის რესპუბლიკის ელჩი; ნინო დობორჯგინიძე, ილიას სახელმწიფო უნივერსიტეტის რექტორი; ნიკა გურინი, ილიას სახელმწიფო უნივერსიტეტის სამართლის სკოლის სტუდენტი
მოდერატორი – თამარ გურჩიანი, ილიას სახელმწიფო უნივერსიტეტის სამართლის სკოლის ასოცირებული პროფესორი
სამუშაო ენები: ქართული, ინგლისური
დრო: 10 დეკემბერი, 16:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პროფესორ თეიმურაზ ზაქარაშვილის კვლევის პრეზენტაცია მზის აქტიურობის სხვადასხვა ციკლის ახსნის ახალი თეორიის შესახებ
2025-12-11 17:00 - 18:00
11 დეკემბერს, 17:00 საათზე, ილიას სახელმწიფო უნივერსიტეტის G106 დარბაზში პროფესორი თეიმურაზ ზაქარაშვილი გამართავს მზის აქტიურობის სხვადასხვა ციკლის ახსნის ახალი თეორიის პრეზენტაციას. თეორიის ავტორი თავად არის ამერიკელ კოლეგებთან ერთად.
პროფესორმა თეიმურაზ ზაქარაშვილმა მზის წიაღში აღმოაჩინა ახალი ტიპის ტალღები, რომლებიც წარმოიქმნება კონვექციისა და ბრუნვის ურთიერთქმედებით. კვლევის მიხედვით, სწორედ ეს ტალღები ხსნის როგორც მზის აქტიურობის 11-წლიან ციკლს, ასევე 150–170-დღიან პერიოდულობას, რაც მზის ფიზიკაში მნიშვნელოვანი სამეცნიერო გარღვევაა.
მზის აქტიურობა, მათ შორის ანთებები და კორონული მასის ამოფრქვევები, მნიშვნელოვან ზეგავლენას ახდენს დედამიწის ატმოსფეროსა და თანამედროვე ტექნოლოგიურ სისტემებზე. ახალი თეორია არსებითად ზრდის მზის მაგნიტოსეისმოლოგიის დარგის მნიშვნელობას და აძლიერებს წარმოდგენას მზის დინამიკის შესახებ.
კვლევა გამოქვეყნდა მაღალრეიტინგულ ჟურნალში “Astronomy and Astrophysics”.
სტატია ხელმისაწვდომია ბმულზე.
სამუშაო ენა: ქართული
დრო: 11 დეკემბერი, 17:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1
დასწრება თავისუფალია.

ილიაუნის ფუტსალი vs SL ACADEMY
2025-12-12 16:00 - 18:00
12 დეკემბერს, 16:00 საათზე, ილიაუნის ფუტსალი თბილისის ოლიმპიურ სასახლეში მესამე ლიგის მორიგ მატჩს გამართავს ახალგაზრდა მოთამაშეებით დაკომპლექტებული გუნდის SL ACADEMY-ის წინააღმდეგ.
სატურნირო ცხრილში ილიაუნი და დუშეთი 12-12 ქულით ლიდერობენ. ჩვენი გუნდის ანგარიშზე 5 მატჩში 4 მოგება და 1 წაგებაა.
მატჩის დაწყების დრო: 12 დეკემბერი, 16:00 საათი
მისამართი: თბილისის ოლიმპიური სასახლე, უნივერსიტეტის ქ. N 15ა
დასწრება თავისუფალია.
გელოდებით გულშემატკივრებს.

პოლონეთის მისიის ხელმძღვანელის, არტურ გებალის ლექცია პოლონეთისა და ევროკავშირის ურთიერთობების შესახებ
2025-12-17 17:00 - 18:00
17 დეკემბერს, 17:00 საათზე, წიგნის სახლში „ლიგამუსი“ პოლონეთის მისიის ხელმძღვანელი საქართველოში არტურ გებალი წაიკითხავს ლექციას პოლონეთისა და ევროკავშირის ურთიერთობების შესახებ.
ლექცია წარიმართება კითხვა-პასუხის სახით.
არტურ გებალი დიპლომატიურ სამსახურში მუშაობის პერიოდში იყო ევროკავშირის საერთო საგარეო და უსაფრთხოების პოლიტიკის (CFSP) კოორდინატორი და ასევე ევროკავშირის დელეგაციის ხელმძღვანელი.
დრო: 17 დეკემბერი, 17:00 საათი
ადგილმდებარეობა: წიგნის სახლი „ლიგამუსი“, ი.ჭავჭავაძის გამზ. N32
დასწრება თავისუფალია.

პროფესორ ნინო დობორჯგინიძის მონოგრაფიის „რელიგიური ინკულტურაციისა და ერთმორწმუნეობის მითის ისტორიისათვის XVIII- XIX საუკუნეების საქართველოში“ პრეზენტაცია
2025-12-17 18:30 - 19:30
17 დეკემბერს, 18:30 საათზე, ილიას სახელმწიფო უნივერსიტეტის უმაღლესი კვლევების ცენტრში გაიმართება პროფესორ ნინო დობორჯგინიძის მონოგრაფიის „რელიგიური ინკულტურაციისა და ერთმორწმუნეობის მითის ისტორიისათვის XVIII-XIX საუკუნეების საქართველოში“ პრეზენტაცია.
მონოგრაფიაში აღწერილია ადრეული მოდერნულობის პერიოდის საქართველოში მიმდინარე კათოლიკური ინკულტურაციის პროცესები, მათი თანმდევი პოლიტიკური, რელიგიური, საგანმანათლებლო და სამეცნიერო (ფილოლოგიური) საქმიანობა. ნაშრომში ასევე გაანალიზებულია ინკულტურაციული პროცესების საპირისპირო, რელიგიური აკულტურაციის, უფრო ზუსტად, რუსიფიკაციის დღემდე ნაკლებად შესწავლილი მექანიზმები; აღწერილია, როგორ შეიფუთა XIX საუკუნეში რუსული იმპერიალიზმი ერთმორწმუნეობისა და ორ ქრისტიან ერს შორის მეგობრობის სახელით და როგორ შეეცადა იგი, დაჰპატრონებოდა საქართველოში რელიგიის ისტორიულ ფუნქციას.
კვლევის შესახებ ისაუბრებს მონოგრაფიის სამეცნიერო რედაქტორი ილიას სახელმწიფო უნივერსიტეტის საპატიო დოქტორი, პროფესორი მზექალა შანიძე.
მონოგრაფია მომზადდა შოთა რუსთაველის საქართველოს ეროვნული სამეცნიერო ფონდის საგრანტო პროექტის ფარგლებში.
დრო: 17 დეკემბერი, 18:30 საათი
ადგილმდებარეობა: ილიას სახელმწიფო უნივერსიტეტის უმაღლესი კვლევების ცენტრი, S800 დარბაზი, გ. წერეთლის გასასვლელი N1-3
დასწრება თავისუფალია.

წიგნის „საბჭოთა საქართველოს ქრონიკები 1921-1922“ პრეზენტაცია
2025-12-17 19:00 - 20:00
17 დეკემბერს, 19:00 საათზე, წიგნის სახლში „ლიგამუსი“ გაიმართება წიგნის „საბჭოთა საქართველოს ქრონიკები 1921-1922“ პრეზენტაცია.
გამოცემის პირველი ნაწილი 1920-1922 წლებში საქართველოში გერმანელი ვიცე-კონსულის, დოქტორ თეოდორ მუთის ჩანაწერებია. გიორგი ასტამაძემ თარგმნა სამი ჩანაწერი, რომლებიც ეხება რუსეთ-საქართველოს 1921 წლის ომს, ჩეკას მიერ წამოწყებულ ტერორსა და ერთ დრამატულ შემთხვევას, რომელიც ჩეკას ორგანიზებით 1921 წელს მოხდა თბილისში, გერმანიის საკონსულოში.
ჩანაწერებს ერთვის გიორგი ასტამაძის კვლევა თეოდორ მუთის მესამე ჩანაწერის შესახებ. ავტორი მას ეპოქისდროინდელ პოლიტიკურ კონტექსტში სვამს, განიხილავს ჩანაწერში აღწერილ მოვლენებს და საარქივო მასალებით ადასტურებს მათ რეალურობას.
წიგნი გამოსცა გამომცემლობა „არტანუჯმა“.
გიორგი ასტამაძე კარლსრუეს უნივერსიტეტის (KIT) ისტორიის დოქტორი, ილიას სახელმწიფო უნივერსიტეტის მოწვეული ლექტორი და დამოუკიდებელი მკვლევარია. მისი ინტერესის სფეროა XX საუკუნის გლობალური ისტორია, მსოფლიო ომების ეპოქა, ტოტალიტარული რეჟიმები, საქართველოსა და გერმანიის ურთიერთობების ისტორია. მისი ნაშრომები გამოცემულია გერმანიასა და საქართველოში.
წიგნს წარადგენენ
გიორგი ასტამაძე, ისტორიკოსი, ბექა კობახიძე, ისტორიკოსი, ილიას სახელმწიფო უნივერსიტეტის პროფესორი და ბუბა კუდავა, ისტორიკოსი, გამომცემლობა „არტანუჯის“ დამფუძნებელი
სამუშაო ენა: ქართული
დრო: 17 დეკემბერი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

საერთაშორისო კონფერენცია „ახლო აღმოსავლეთი და კავკასია: კულტურა, ისტორია, პოლიტიკა“
2025-12-18 08:00 - 17:00
18-20 დეკემბერს, 10:30 საათზე, ილიას სახელმწიფო უნივერსიტეტის S201/202 სხდომათა დარბაზში გიორგი წერეთლის აღმოსავლეთმცოდნეობის ინსტიტუტის ორგანიზებით გაიხსნება საერთაშორისო სამეცნიერო კონფერენცია „ახლო აღმოსავლეთი და კავკასია: კულტურა, ისტორია, პოლიტიკა“.
კონფერენციის მომხსენებლები შეაჯამებენ აღმოსავლეთმცოდნეობის ინსტიტუტის 2025 წლის სამეცნიერო მუშაობას და წაიკითხავენ მოხსენებებს კავკასიისა და ახლო (ასევე შორეული) აღმოსავლეთის ისტორიული და კულტურული ურთიერთობების, აღმოსავლური ენებისა და ლიტერატურის, ახლო აღმოსავლეთში ამჟამად მიმდინარე პროცესების სხვადასხვა ასპექტის შესახებ.
აღმოსავლეთმცოდნეობის ინსტიტუტის თანამშრომლებთან ერთად კონფერენციაში მონაწილეობას მიიღებენ საქართველოს სხვადასხვა უნივერსიტეტის წარმომადგენლები და უცხოელი მკვლევრები.
კონფერენციის დასკვნით დღეს გაიმართება შოთა რუსთაველის ეროვნული სამეცნიერო ფონდის მიერ დაფინანსებული პროექტის „სამხედრო ტყვეთა ბედი ბიზანტიაში (VIII-XV სს)“ (FR-23-3178) შუალედური შედეგებისა და პროექტის „თბილისის ეთნორელიგიური მოზაიკა (1801-1921)“ (FR-21-8081) ფარგლებში გამოცემული ნაშრომის პრეზენტაცია.
კონფერენცია დასრულდება აკადემიკოს გიორგი წერეთლის მემორიალური კაბინეტისა და ბიბლიოთეკის საზეიმო გახსნით.
ფორმატი: ჰიბრიდული
შეხვედრის ბმული:
https://iliauni-edu-ge.zoom.us/j/84013304538?pwd=[REDACTED]
Meeting ID: 840 1330 4538
Passcode: [REDACTED]
სამუშაო ენები: ქართული, ინგლისური
დრო: 18-20 დეკემბერი,10:30 – კონფერენციის გახსნა
ადგილმდებარეობა: ილიას სახელმწიფო უნივერსიტეტის S201/202 სხდომათა დარბაზი, გ. წერეთლის გასასვლელი N1-3
დასწრება თავისუფალია.
იხ. პროგრამა ბმულზე.
იხ. თეზისები ბმულზე.
